b'\n_START_ARTICLE_\nAll Together Now\n_START_SECTION_\nBakgrunn\n_START_PARAGRAPH_\nN\xc3\xa5r McCartney deltok i slekts sammenkomster hvor barn var tilstede, hendte det at han spilte en barnevennlig sang ved navn \xc2\xabJumping Round the Room\xc2\xbb. Det var en typisk sang hvor barn ble aktivisert til \xc3\xa5 gj\xc3\xb8re det teksten la opp til. Dersom teksten eksempelvis l\xc3\xb8d, \xc2\xabhopp rundt i rommet\xc2\xbb eller \xc2\xablegg deg p\xc3\xa5 magen\xc2\xbb, s\xc3\xa5 gjorde barn nettopp det mens de sang sammen.  Da McCartney lagde \xc2\xabAll Together Now\xc2\xbb, tenkte han p\xc3\xa5 den doble betydningen av strofen, nemlig at \xc2\xabakkurat n\xc3\xa5 er vi her alle sammen\xc2\xbb og de situasjoner hvor ut\xc3\xb8veren oppmuntrer publikum til \xc3\xa5 synge med i en sang, og sier \xc2\xaball together now!!\xc2\xbb. I versene blir tall, bokstaver og farger ramset opp. Tittelen \xc2\xabAll Together Now\xc2\xbb blir sunget 47 ganger, og mot slutten blir tempoet skrudd opp. For det meste er det McCartney som synger, men ikke i mellomversene. George Harrison synger \xc2\xabBom bom bom bompa bom\xc2\xbb, mens John Lennon tar seg av \xc2\xabsail the ship\xc2\xbb, \xc2\xabchop the tree\xc2\xbb og \xc2\xabskip the rope\xc2\xbb.\n_START_SECTION_\nInnspilling\n_START_PARAGRAPH_\nGeorge Martin var ikke tilstede i Abbey Road Studios 12. mai 1967 da gruppen spilte inn ni tagninger av \xc2\xabAll Together Now\xc2\xbb. Men lydtekniker Geoff Emerick var p\xc3\xa5 plass slik at sangen ble festet til teip. Etter all sannsynlighet er det McCartney selv som spiller den akustiske gitaren som starter sangen. Ellers inneholder den instrumenter som bass, ukulele, munnspill, trommer, stortromme, triangel og valthorn (sistnevnte h\xc3\xb8res spesielt helt i slutten). Det er forel\xc3\xb8pig ikke loggf\xc3\xb8rt hvem som spiller de forskjellige instrumentene.\n_START_SECTION_\nYellow Submarine Soundtrack\n_START_PARAGRAPH_\nI 1999 kom Yellow Submarine Soundtrack ut. \xc2\xabAll Together Now\xc2\xbb var blant de femten sangene som ble med. Det som var blitt gjort der, var at de opprinnelige firesporsteipene hvor de hadde spilt inn grunnkompene, ble hentet frem og lagt ut p\xc3\xa5 datafiler sammen med de \xc3\xb8vrige p\xc3\xa5legg. Av den grunn kom alle instrumenter og sangstemmer mer tydelig frem.'